IVP dra halfmiljoen by tot regering se fonds(Foto: ANA) Die Inkatha Vryheidsparty (IVP) het onderneem om ŉ bedrag van R500 000 aan die regering se Solidarity Fund oor te betaal om die Covid-19-pandemie te bestry. Velenkosini Hlabisa, leier van die IVP, het in ŉ verklaring gesê die bedrag sal oor ŉ tydperk van drie maande oorbetaal word. “Die bedreiging van die Covid-19-pandemie verg drastiese maatreëls in die vorm van ŉ algehele afsondering om die koers van oordrag te verlangsaam. Alhoewel dit ŉ nodige ingryping is, het dit ŉ negatiewe impak op Suid-Afrika se sukkelende ekonomie,” het Hlabisa verduidelik. “Die pad na herstel sal beslis moeilik wees en gaan patriotiese samewerking, samewerkende aksie en beleidsekerheid vereis.” Die party se nasionale uitvoerende komitee het Vrydag in ŉ telekonferensie besluit dat die party R500 000 tot die fonds sal bydra. “Die bedrag kom vanuit die sakke van openbare verteenwoordigers van die IVP deur die kantoor van die IVP se tesourier-generaal. Ons staan in hierdie tyd in solidariteit saam met Suid-Afrikaners en ons hoop dat ons bydrae tot die Solidarity Fund ŉ betekenisvolle verskil sal oplewer.” Hy doen ŉ beroep op alle Suid-Afrikaners om te voldoen aan die reëls en riglyne van die afsondering. “Ons hoef nie slegs geldelik ons solidariteit te wys nie; dit kan ook klein en persoonlike pogings wees om mekaar as Suid-Afrikaners te help.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.